b'\n_START_ARTICLE_\nCoppa Acerbo 1934\n_START_SECTION_\nPred dirko\n_START_PARAGRAPH_\nNa prostih treningih so se dirka\xc4\x8di Mercedes-Benz izkazali za zelo hitre, novinec Ernst Henne je zabele\xc5\xbeil celo nejve\xc4\x8djo hitrost na ravnini, 300 km/h. Pred dirko je de\xc5\xbeevalo, tako da je bila steza mokra. \xc5\xa0tartna mesta so iz\xc5\xberebali.\n_START_SECTION_\nDirka\n_START_PARAGRAPH_\nSpecialist za de\xc5\xbene dirke Rudolf Caracciola je takoj po \xc5\xa1tartu povedel, za njim pa so se Hans Stuck, Achille Varzi in Luigi Fagioli srdito borili za drugo mesto z neprestanim menjavanjem mest. V tretjem krogu je Varzi prevzel drugo mesto, toda kmalu je moral zapeljati \xc5\xbee na prvi postanek v bokse po nove pnevmatike. Na prvih \xc5\xa1tirih mestih so tako bili Caracciola, Fagioli, Stuck in Tazio Nuvolari. Whitney Straight je kot prvi odstopil v petem krogu, Nuvolari pa je moral opraviti postanek za \xc4\x8di\xc5\xa1\xc4\x8denje dovoda za gorivo._NEWLINE_Caracciola je zopet kazal svojo staro formo in do devetega kroga zanesljivo vodil, toda nato ga je presenetil ovinek na najvi\xc5\xa1jem delu steze, kjer je nenadoma za\xc4\x8delo de\xc5\xbeevati, in Caracciolo je odneslo s steze na polje, kjer je mo\xc4\x8dno raztre\xc5\xa1\xc4\x8dil svoj dirkalnik, a se ni huje po\xc5\xa1kodoval. Novi vodilni Fagioli je kmalu moral na postanek v bokse za nove pnevmatike, tako so bili na prvih \xc5\xa1tirih mestih zdaj Moll, Henne, Varzi in Fagioli. Nuvolari je moral na nena\xc4\x8drtovan postanek v bokse, Varzi pa ponovno po nove pnevmatike. Ob postanku Louisa Chirona za gorivo se je le-to polilo po vro\xc4\x8di izpu\xc5\xa1ni cevi in \xc5\xbee v nekaj sekundah je dirkalnik mo\xc4\x8dno zagorel. Chiron se je uspel pravo\xc4\x8dasno re\xc5\xa1iti le z manj\xc5\xa1imi opeklinami, obraz je pri tem za\xc5\xa1\xc4\x8ditil z rokami, njegov dirkalnik pa je bil popolnoma uni\xc4\x8den, prav tako pa tudi del boksov._NEWLINE_Tako Hugh Hamilton kot tudi Goffredo Zehender, Varzi in Stuck so okoli polovice dirke odstopili zaradi tehni\xc4\x8dnih okvar, Secondo Corsi pa je s svojim za vo\xc5\xbenjo zahtevnim dirkalnikom Sedici Cilindri zletel s steze in si polomil nekaj reber. Varzi je prevzel dirkalnik Pietra Ghersija in po postanku Molla za gorivo prevzel vodstvo. Fagioli je bil v tem delu dirke zelo hiter in po postanku Varzija prevzel vodstvo. Moll je padel na drugo mesto, a \xc5\xbeelel z zelo tvegano vo\xc5\xbenjo ujeti vodilnega. V osemanjstem krogu je na ozki ravnini Montesilvano ujel Ernsta Henneja za krog. Toda pri 260\xc2\xa0km/h je njegov dirkalnik zajel mo\xc4\x8dan jugo, Moll je izgubil nadzor nad dirkalnikom, se komaj izognil Henneju, zletel s steze v jarek, se odbil od mosta in se 400 m vrtel, dokler se ni ustavil ob ogradi iz bal sena. Mladi Ferrarijev dirka\xc4\x8d je kmalu po dirki podlegel po\xc5\xa1kodbam. Fagioli je dirko dobil, drugi je bil Nuvolari, katerega Maserati 8CM je bil kar 40\xc2\xa0km/h po\xc4\x8dasnej\xc5\xa1i na ravnini od nem\xc5\xa1kih dirkalnikov, tretji pa je bil Antonio Brivio v tovarni\xc5\xa1kem dirkalniku Bugatti T59.'